Акафист Пресвятой Богородице в честь иконы Ее Не рыдай Мене Мати

Кондак 1
Избранней от всех родов Божией Матери и Царице, припадая пред святым образом Ея, молитвенное поклонение приносим. Ты же, Всеблагая, яко имущая силу непостижимую и любовь неизреченную, приими молитву недостойных раб Твоих, почитающих крестныя страдания Сына Твоего и Бога нашего, и сотвори с нами по милосердию Твоему, да зовем Ти: Радуйся, Пренепорочная Дево Богородице, у Креста Сына Своего всех нас усыновившая.

Икос 1
Ангели предсташа к держимому во объятиих Твоих Сыну Твоему и Богу нашему, Егоже Пречистое Тело благообразный Иосиф с древа снем, плащаницею чистою обвив, и вонями во гробе нове покрыв, положи. Мы же, со страхом покланяющеся страстем Сына Твоего, зовем Ти: Радуйся, Ангелов удивление. Радуйся, спасения нашего главизно. Радуйся, яко Дух Святый найде на Тя и сила Вышняго осени Тя. Радуйся, яко рожденный от Тебе есть Сын Божий. Радуйся, яко Господь с Тобою и Тобою с нами. Радуйся, в Рождестве и по Рождестве Девою пребывшая. Радуйся, Пренепорочная Дево Богородице, у Креста Сына Своего всех нас усыновившая.

Кондак 2
Видяще милосердие Твое неизреченное, Владычице, и многая чудеса Тобою присноявляемыя чрез святыя иконы Твоя, величаем Тя, возвеличившую род наш Твоим благоволением, и с любовию покланяемся пречистаго лика Твоего изображению, зовуще Сыну Твоему Христу Богу: Аллилуиа.

Икос 2
Разум немощный не может постигнути глубину смиреннаго служения Твоего, Пречистая, на земли Искупителю нашему, не имевшему где главу подклонити: во дни бо уничижения и страдания Его оружие смертное прохождаше сердце Твое. Сего ради душею сболезнующе, глаголем Ти таковая: Радуйся, Носителя вселенныя во объятиих Своих носившая. Радуйся, Закон Господень на скрижалех сердец наших написующая. Радуйся, яко Тобою превознесеся человеческое естество. Радуйся, яко Тобою сокрушися змиева глава. Радуйся, Небеснаго Иерусалима врата нам отверзающая. Радуйся, чадами Божиими быти нас сподобляющая. Радуйся, Пренепорочная Дево Богородице, у Креста Сына Своего всех нас усыновившая.

Кондак 3
Силою благодатною свыше укрепляема, Мати Божия, претерпела еси скорбь велию у Креста Сына Твоего, сердцем матерним горестно стеня: «Болезни, и скорби, и воздыхания обретоша Мя, увы Мне», Творцу же вопиюще: Аллилуиа.

Икос 3
Имущи в Себе обильно благодать Божию, Пренепорочная, все житие Твое отдала еси благим попечениям о Сыне Твоем и Господе, вся глаголы Его соблюдающи в сердце Своем. Мы же, грешнии, скорбное житие Твое на земли воспоминающе, приносим Ти смиренно поклонение, зовуще: Радуйся, Владыку вселенныя во убозем вертепе родившая. Радуйся, старца Симеона проречение слышавшая и в сердце Своем глаголы его слагавшая. Радуйся, во Египет от беззаконнаго Ирода с Сыном Твоим бежавшая. Радуйся, Отрока Сына Своего с великою скорбию во Иерусалиме искавшая. Радуйся, сраспинавшаяся Ему, егда крестная страдания и смерть Его на Кресте зрела еси. Радуйся, яко во Иоанне Апостоле сына Себе, по глаголу Иисуса, обрела еси. Радуйся, Пренепорочная Дево Богородице, у Креста Сына Своего всех нас усыновившая.

Кондак 4
Бурею греховною смущаеми и сном нерадения отягчаеми, припадаем святей иконе Твоей, ейже первописанней иногда рекла еси: «С сим образом благодать Моя и сила» и просим предстательства и заступления Твоего пред Господем о нас, грешных, Емуже, имя Твое во вселенней прославльшему, поем: Аллилуиа.

Икос 4
Слыша Господь Твоя о нас ходатайства, Царице Небесная, исполняет вся,пореченному:«Проси, Мати Моя, зане не отвращуся Тебе, но вся прошения Твоя исполню». Сего ради, радостию о сем исполняеми, Тебе, яко Божией Матери, глаголати дерзаем:Радуйся, скорби и слезы наша в радость претворяющая. Радуйся, изнемогающим во искушениих Милосердная Помощнице. Радуйся, домы наша от огня и иных разрушений спасающая. Радуйся, от татей и злых людей верныя ограждающая. Радуйся, клеветы и козни врагов наших разрушающая. Радуйся, страх смерти в душах наших побеждающая. Радуйся, Пренепорочная Дево Богородице, у Креста Сына Своего всех нас усыновившая.

Кондак 5
Боготечная звезда во тьме греховней блуждающим явилася еси, Пресвятая Дево: Твоим бо вразумлением грешников от беззаконных дел отвращаеши и к Богу с покаянием прибегати подвизаеши, да вопиют Ему во умилении: Аллилуиа.

Икос 5
Видящи, Премилосердая Владычице, велие сокрушение наше о гресех, имиже распинаем Сына Твоего и Бога нашего, не отвратися от нас, к Тебе бо единей прибегаем, греховнаго жития исправления просяще: не имамы бо иныя помощи, ни инаго предстательства разве Тебе, Пречистая Дево. Сего ради Тебе, с любовию руце Свои к нам простирающей, умильно зовем: Радуйся, молящаяся за весь мир пред Престолом Вседержителя. Радуйся, молитвами Твоими свобождающая нас пламене геенскаго. Радуйся, врагов наших видимых и невидимых побеждающая. Радуйся, вход в Царствие Небесное нам отверзающая. Радуйся, пламень страстей от человек отгоняющая. Радуйся, светом пречистыя души Твоея всех просвещающая. Радуйся, Пренепорочная Дево Богородице, у Креста Сына Своего всех нас усыновившая.

Кондак 6
Проповедует мир весь велия страдания Твоя, Мати Божия: предстояще бо у Креста Сына Твоего и Бога нашего, и зрящи Его на древе висяща, рыдающи вопияла еси: «Увы Мне, Чадо Мое! Увы мне, Свете Мой, и утроба Моя возлюбленная!» Мы же Творцу и Спасителю нашему, вольная страдания за род человеческий претерпевшему, вопием: Аллилуиа.

Икос 6
Возсия нам Солнце правды, Христос Бог от Твоих пречистых ложесн, волею нас ради пострадавый и смертию Своею всем живот вечный даровавый. Ты же, Многоскорбная Мати Божия, у Креста Сына Твоего предстоящи и матернею любовию к Нему горяще, рекла еси: «Аще и страждеши на Кресте, но вем Тя, прежде денницы рожденна». Темже вопием Ти: Радуйся, у Креста Зиждителя Твоего предстоявшая. Радуйся, до последняго часа с Господем Твоим не разлучавшаяся. Радуйся, ко Второму пришествию Сына Твоего нас приуготовляющая. Радуйся, на Страшнем Суде Его наша милостивая Заступнице. Радуйся, о прощении грехов наших усердная Ходатаице. Радуйся, вечнаго радования нам щедрая Подательнице. Радуйся, Пренепорочная Дево Богородице, у Креста Сына Своего всех нас усыновившая.

Кондак 7
Хотящим нам воспевати страсти Сына Твоего, помози, Владычице, и не отрини молящихся пред чудотворною иконою Твоею, на нейже Тя зрим, сладкое Свое Чадо и любимое во объятиих матерних держащую и вопиющую горце песнь: Аллилуиа.

Икос 7
Дивная чудеса Твоя показал еси нам, Господи, в Пречистей Твоей Матери и дивную даровал еси нам Ея икону, паче лучей солнечных просвещающую люди, яко Самую зрящих Богородицу и верою сердечною от души любовию Ей вопиющих: Радуйся, Духа Святаго обиталище. Радуйся, пространное селение Бога Слова. Радуйся, чертоже всесветлый. Радуйся, бисер Божественный произведшая. Радуйся, Рождеством Твоим райския двери нам отверзающая. Радуйся, знамение милости Божией Собою нам явившая. Радуйся, Пренепорочная Дево Богородице, у Креста Сына Своего всех нас усыновившая.

Кондак 8
Странствующе во юдоли сей, скорбей и болезней преисполненней, прелестьми мира сего и наветы духов злобы искушаеми бываем; в Тебе же, Владычице, неисчерпаемый источник благодатных дарований обретающе, Небеснаго града Иерусалима достигнути уповаем, взывающе Сыну Твоему и Спасителю нашему Христу Богу: Аллилуиа.

Икос 8
Вси роди блажат Тя, Всенепорочная Дево, видяще Тя, держащую во объятиих Своих Божественнаго Агнца, за грехи мира закланнаго, Егоже с плачем во гробе полагающи, вопияла еси: «Хотела бых с Тобою умрети, не терплю бо без дыхания мертва Тя видети». Сего ради со умилением зовем Ти: Радуйся, безсмертныя жизни верных сподобляющая. Радуйся, обители райския благочестно живущим уготовляющая. Радуйся, Ходатаице вечнаго радования почитающим страсти Сына Твоего. Радуйся, покрывающая Своею благодатию всю вселенную. Радуйся, вся претерпевшая без ропота, яко раба Господня. Радуйся, Царице небесе и земли, приемлющая молитвы раб Своих. Радуйся, Пренепорочная Дево Богородице, у Креста Сына Своего всех нас усыновившая.

Кондак 9
Все естество человеческое похвальныя песни приносит Тебе, Всеблагая Владычице, Рождеством Своим радость всему миру принесшей, послежде скорбь велию имевшей, видящи Сына Своего возлюбленнаго на Кресте страждуща и во гробе полагаема. Мы же, с любовию умиленное пение приносим Ти, Пречистая, поюще Всемогущему Богу: Аллилуиа.

Икос 9
Ветии суемудреннии не могут постигнути матерния страдания Твоя, ихже претерпела еси у Креста Сына Твоего: Ты бо, Пречистая, зрящи Того на древе висяща, плачущи взывала еси: «Где зашел еси, вселюбезнейший Иисусе Мой, Сыне Мой, и Господи? Не остави Мя Едину, Христе, Рождшую Тя».Мы же, недостойнии, умиленными гласы зовем Ти: Радуйся, вольная страдания Сына Своего на Кресте видевшая. Радуйся, Чадо Свое любезное уязвленным зревшая. Радуйся, страданием Его спострадавшая. Радуйся, бездыханное Тело Сына Своего возлюбленнаго лобзавшая. Радуйся, Света Своего гробу предавшая. Радуйся, сердце горем истерзанное имевшая. Радуйся, Пренепорочная Дево Богородице, у Креста Сына Своего всех нас усыновившая.

Кондак 10
Спастися всем верным хотящи, обильно на вся притекающия к Тебе, Богородице Дево, дары Твоея благодатныя помощи изливаеши и Твоим матерним покровом от козней вражиих всех ограждаеши, верно вопиющих Богу: Аллилуиа.

Икос 10
Стеною необоримою и ограждением буди нам, Владычице, изнемогающим от скорбей и болезней, выну на ны находящих, Ты бо и Сама страдала еси, Сына Своего на Кресте распинаема зрящи. Ныне же услыши нас, с мольбою вопиющих Ти: Радуйся, отъемлющая всяку слезу от люте страждущих. Радуйся, погибающих грешников спасающая. Радуйся, от страстей нас избавляющая. Радуйся, сердцу сокрушенному отраду подающая. Радуйся, всем хотящим улучити христианскую кончину Помощнице. Радуйся, на Страшнем Суде Божием наша Заступнице. Радуйся, Пренепорочная Дево Богородице, у Креста Сына Своего всех нас усыновившая.

Кондак 11
Поют Тя чини ангельстии, Благословенная Богородице, с нимиже и род человеческий Тя славословит, яко Безневестную Матерь Творца и Спасителя нашего, крестными страданиями от смерти вечныя нас свободившаго, вопия Ему: Аллилуиа.

Икос 11
Яко светозарное солнце, возсия в Церкви Православней образ Твой, Пресвятая Дево, «Не рыдай Мене, Мати» именуемый, на немже обетование Спасителя чтуще: «Не рыдай Мене, Мати, зрящи во гробе, Егоже во чреве без семене зачала еси Сына: востану бо и прославлюся, и вознесу со славою непрестанно, яко Бог, верою и любовию Тя величающия», вернии освящаются, сохраняются и спасаются от бед, вопиюще Ти с любовию таковая: Радуйся, борющимся со страстьми крепкая Помощнице. Радуйся, обидимых и угнетаемых Заступнице. Радуйся, нищих и убогих радование. Радуйся, болящих со одра болезненнаго возстание. Радуйся, юных Вразумительнице и Наставнице. Радуйся, старцев вспомоществование и укрепление. Радуйся, Пренепорочная Дево Богородице, у Креста Сына Своего всех нас усыновившая.

Кондак 12
Благодать Твою ниспосли нам, Преблагословенная Богородице, почитающим святую икону Твою, и покланяющимся пречестным страстем Сына Твоего, и с верою поющим Ему: Аллилуиа.

Икос 12
Поюще Твое всемощное предстательство за весь мир и воспоминающе чудеса, явленная Тобою чрез святую икону Твою, молим Тя, Всеблагая Заступнице наша: покрый нас державным Твоим покровом, буди нам непрестанная Помощница и Избавительница от всяких бед и искушений вражиих, да вси благодарно восхваляем Тя: Радуйся, Спасителя миру рождшая. Радуйся, во Успении Твоем нас не оставляющая. Радуйся, милостию Своею нас покрывающая. Радуйся, Цвете Неувядаемый, нас облагоухающий. Радуйся, верных благодатию Своею охраняющая. Радуйся, отечеству нашему покрове и защито. Радуйся, Пренепорочная Дево Богородице, у Креста Сына Своего всех нас усыновившая.

Кондак 13
О Всепетая Мати Сладчайшаго Спасителя нашего, Господа Иисуса Христа! Приими воздыхания и слезы наша, почитающих крестныя страдания Сына Твоего и Бога нашего, и избави от скорбей, болезней и вечныя смерти всех, уповающих на неизреченное Твое милосердие и вопиющих Богу: Аллилуиа.

(Этот кондак читается трижды, затем икос 1 и кондак 1)
Молитва
О Преблагословенная и Многомилостивая Владычице мира! Се мы, грешнии, на святый образ Твой взирающе и на нем Тя в скорби и сострадании Распятому за нас Христу Спасителю предстоящу видяще, усердно молим Тя, известную о нас к Сыну Твоему Молитвенницу: не остави нас в день испытания и скорби, но во искушениих и напастех, нам бываемых, огради нас всечестным покровом Твоим от враг видимых и невидимых и даждь нам силу, во еже всесовершенную и благую волю Творца и мира Владыки творити. Зриши бо, милостивая Заступнице наша, колико грехом всяческим подвержени есмы: не токмо бо волею согрешаем, но и неволею в многоразличныя прегрешения впадаем. Сего ради к Тебе, державней Устроительнице спасения христианскаго, прибегаем и умиленно вопием: ум наш познанием Божественныя истины просвети, сердце наше теплотою христианския любве и спасительных желаний согревай, волю же нашу в нелицемернем заповедей Господних исполнении утверди. Ей, Госпоже Премилостивая, приникни с высоты небесныя к воздыханием и молитве нас, грешных: исцели болезни недужных, умири сердца озлобленных, даждь терпение страждущим, внуши страх Божий обидящим, укрепи гонимыя за правду, сироты и вдовы защити, подаждь утешение плачущим, испроси прощение кающимся, демонскую же бурю страстей во грешных душах утиши и в сердцах, чтущих Тя, Христову кротость и любовь вкорени и духом милосердия и сострадания сия утверди; отпадшыя же от веры еретики и отступники к познанию истины направи и уста нечестивых, хулящих Святую Церковь и веру Православную поносящих, загради. Отшедшим от жития сего отцем, и братиям, и сестрам нашим, о Мати Божия, прощение грехов и предначатие блаженства вечнаго испроси. Егда же и нашея кончины час приближится, тогда убо, о Владычице, приими души наша и в сонме праведных сию упокой, идеже лицы Ангел и святых угодник немолчно славословят державу и милость Отца и Сына и Святаго Духа и Твое матернее о нас предстательство и заступление, ныне, и присно, и во веки веков. Аминь.

Тропарь, глас 4
Преблагословенная Дево, Богородительнице Чистая, у Креста Сына Твоего и Бога нашего предстоящи, скорбь велию претерпела еси и благодать от Него прияла еси сущия в скорбех утешати. Темже на пречистый образ Твой благоговейно взирающе и изображенную Тя на нем пред Крестом Спаса нашего видяще, умиленно к Тебе вопием: Заступнице усердная, благая и милостивая! Ускори избавити ны от всякия скорби, нужды и болезни и спаси души наша, да Тя со благодарением славим во веки.

Кондак, глас 8
Притецем, вернии, к благодатному милостей и щедрот источнику - чудотворному Пречистыя Девы образу: сей бо нам свыше даровася, душам и телесем во спасение, емуже покланяющеся с любовию, возопием к Богородице: о Всепетая Мати, о Царице Всемилостивая, покрый и соблюди нас от всякаго зла Твоим к Богу матерним предстательством.

Икона Пресвятой Богородицы «Не рыдай Мене Мати»
Празднование: 10-я пятница по Пасхе
«Не рыдай Мене Мати»—иконографическая композиция, представляющая Пречистую Богородицу, плачущую над Сыном Своим, снятым со Креста, обвитым чистой плащаницей и положенным во гробе. Название иконы взято из ирмоса девятой песни канона св. Космы Маиумского (VIII в.) на Великую Субботу: «Не рыдай Мене, Мати, зрящи во гробе, Егоже во чреве без семене зачала еси Сына: востану бо и прославлюся, и вознесу со славою непрестанно, яко Бог, верою и любовию Тя величающия».

Почему же не рыдай? – «Восстану бо и прославлюся. И не только Сам восстану, но и вознесу со славою, яко Бог, верою и любовию Тебя величающих». Вот где разрешение самой глубокой скорби человеческой: из гроба Сына к сердцу Пречистой несутся звуки не прекратившейся, но побеждающей Жизни. Таинственные звуки, слышимые только сердцем, предначинают песнь о неизреченном чуде Воскресения Христова.

«Радуйся!» - сказал Архангел Гавриил Деве однажды, - «и паки реку: радуйся!» - сказал он Ей в другой раз, - «Твой Сын воскресе!» Нет у человека более сильного врага, чем ад и смерть - но они побеждены Воскресшим Спасителем.

Одна из почитаемых икон Божией Матери «Не рыдай Мене, Мати» находится в Екатерининском соборе г. Херсона. В 90-х годах прошлого столетия образ был передан собору в дар монахиней Марфой, которая, до принятия монашества в Богоявленском монастыре г. Кременца, работала свечницей в Екатерининском соборе. По молитвам у этого чудотворного образа, многим верующим подаются исцеления от болезней, помощь в различных скорбях и бедах, о чем свидетельствуют многочисленные приношения и дары от благодарных верующих. В частности, у этой иконы исцелилась раба Божия Мария от раковой болезни. Другая женщина, у которой без вести пропал сын, в течение 10 лет усердно молилась у этого святого образа. И однажды во сне ей явилась Божия Матерь и указала место, где он проживает. После этого мать отыскала сына в России, который и забрал ее к себе.

Еще одна благодатная икона «Не рыдай Мене Мати» находится в Никольской церкви с. Фасова Макаровского района Киевской области.

Пред иконой Пресвятой Богородицы «Не рыдай Мене Мати» молятся о спасении страждущих близких, а также о здравии и благополучии детей.

